|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. gruodžio 11 d. |
| sprendimu Nr. T1-302 |

**KLAIPĖDOS MIESTO SAVIVALDYBĖS VALDOMŲ ĮMONIŲ VEIKLOS TIKSLŲ NUSTATYMO, JŲ VERTINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės valdomų įmonių veiklos tikslų nustatymo, jų vertinimo tvarkos aprašas (toliau – Aprašas) nustato Klaipėdos miesto savivaldybės (toliau – Savivaldybė) valdomų įmonių veiklos tikslų nustatymo, jų vertinimo tvarką.

2. Aprašo paskirtis – užtikrinti Savivaldybės valdomų įmonių valdymo kokybę kaip priemonę įmonių veiklos rezultatams gerinti, siekiant veiksmingos Savivaldybės valdomų įmonių veiklos.

3. Aprašo nuostatos taikomos nuo jo įsigaliojimo dienos.

**II SKYRIUS**

**SĄVOKOS**

4. Apraše vartojamos sąvokos:

4.1. **Darbo grupė** – Savivaldybės administracijos direktoriaus įsakymu sudaryta nuolat veikianti darbo grupė iš ne mažiau kaip 5 Savivaldybės administracijos darbuotojų. Į Darbo grupės posėdžiuskviečiami dalyvauti ne mažiau kaip 2 Savivaldybės mero deleguoti Savivaldybės tarybos nariai. Darbo grupės nuostatus tvirtina Savivaldybės administracijos direktorius.

4.2. **Savivaldybės administracijos direktorius** – Savivaldybės turtines ir neturtines teises Savivaldybės įmonėse, taip pat akcinėse ir uždarosiose akcinėse bendrovėse įgyvendinanti Savivaldybės vykdomoji institucija.

4.3. **Savivaldybės įmonė** – iš Savivaldybės turto įsteigta arba įstatymų nustatyta tvarka Savivaldybei perduota įmonė, kuri nuosavybės teise priklauso Savivaldybei ir jai perduotą ir jos įgytą turtą valdo, naudoja bei juo disponuoja patikėjimo teise.

4.4. **Savivaldybės kontroliuojama bendrovė** – akcinė bendrovė arba uždaroji akcinė bendrovė, kurios akcijos ar dalis akcijų, suteikiančių daugiau kaip 1/2 visų balsų šios bendrovės visuotiniame akcininkų susirinkime, priklauso Savivaldybei nuosavybės teise.

4.5. **Savivaldybės valdoma įmonė** – Savivaldybės kontroliuojama bendrovė ir Savivaldybės įmonė.

**III SKYRIUS**

**SAVIVALDYBĖS VALDOMŲ ĮMONIŲ TIKSLAI**

5. Savivaldybės administracijos direktorius, vadovaudamasis viešojo intereso viršenybės principu, siekia Savivaldybės valdomų įmonių viešųjų bei strateginių Savivaldybės interesų užtikrinimo (ekonominio saugumo, strateginių projektų vykdymo, kokybiškos infrastruktūros ir kita), verslo vertės augimo ir dividendų ar pelno įmokos pajamingumo.

6. Savivaldybės administracijos direktorius užtikrina, kad:

6.1. Savivaldybės valdoma įmonė siektų jai Savivaldybės administracijos direktoriaus nustatytų lūkesčių, tikslų ir jų matavimo rodiklių, susijusių su konkrečia Savivaldybės valdoma įmone ir prisidedančių prie Savivaldybės strateginiuose planavimo dokumentuose numatytų tikslų pasiekimo;

6.2. Savivaldybės valdoma įmonė siektų įmonės verslo vertės augimo ir užtikrintų tinkamą Savivaldybės investuoto kapitalo grąžą.

7. Savivaldybės administracijos direktorius, atsižvelgdamas į kiekvienos Savivaldybės valdomos įmonės veiklos specifiką, situaciją rinkoje, kas 4 metus nustato, tvirtina ir konkrečiai Savivaldybės valdomai įmonei pateikia lūkesčių raštą, kurio tikslas – nustatyti Savivaldybės lūkesčius, tikslus ir jų matavimo rodiklius bei finansinius, veiklos efektyvumo rodiklius (toliau – Lūkesčių raštas).

8. Savivaldybės administracijos direktorius likus ne vėliau kaip 6 mėnesiams iki Lūkesčių rašto pateikimo termino kreipiasi į Savivaldybės valdomą įmonę, kad ji, įvertinusi savo veiklos specifiką, pateiktų tikslų, jų matavimo rodiklių bei finansinių, veiklos efektyvumo rodiklių, kurie turi būti nurodyti Lūkesčių rašte, projektą (toliau – Tikslų projektas).

9. Savivaldybės valdoma įmonė Tikslų projektą turi pateikti per 2 mėnesius nuo 8 punkte nurodyto kreipimosi gavimo dienos.

10. Darbo grupė vertina Savivaldybės valdomų įmonių pateiktų Tikslų projektų realumą, pagrįstumą bei atitiktį Savivaldybės strateginiams tikslams ir teikia išvadą Savivaldybės administracijos direktoriui.

11. Jeigu Tikslų projektas parengtas tinkamai ir dėl jo nėra teikiamos pastabos, jis perkeliamas į Lūkesčių raštą. Jeigu Savivaldybės valdomos įmonės pateiktas Tikslų projektas turi būti tikslinamas, Savivaldybės administracijos direktorius, nurodydamas argumentus, kreipiasi į Savivaldybės valdomą įmonę dėl Tikslų projekto tikslinimo. Savivaldybės administracijos direktorius Lūkesčių rašto projektą pristato Klaipėdos miesto savivaldybės tarybos kolegijoje (toliau – Kolegija). Kolegija gali teikti pagrįstus siūlymus, susijusius su Savivaldybės valdomų įmonių teikiamų paslaugų gyventojams kainomis ir atitikimu strateginiams Savivaldybės tikslams. Savivaldybės administracijos direktorius, įvertinęs Kolegijos pateiktus siūlymus, per 5 darbo dienas patikslina Lūkesčių rašto projektą arba Kolegijai pateikia argumentuotą paaiškinimą, kodėl Lūkesčių rašto projektas negali būti keičiamas pagal Kolegijos pateiktus siūlymus.

12. Atsižvelgdami į Savivaldybės administracijos direktoriaus pateiktą Lūkesčių rašto turinį, Savivaldybės valdomos įmonės organai pagal kompetenciją nustato Savivaldybės valdomos įmonės misiją ir viziją, strategiją, taip pat finansinius ir nefinansinius ilgalaikius (strateginius) ir trumpalaikius (taktinius) tikslus.

13. Savivaldybės administracijos direktorius gali rekomenduoti papildomus vidutinės trukmės (1–3 metų) tikslus atskiroms Savivaldybės valdomoms įmonėms atsižvelgiant į jų veiklos specifiką ar rinkos situaciją.

14. Savivaldybės valdomos įmonės organai reguliariai analizuoja ir vertina, kaip Savivaldybės valdoma įmonė įgyvendina jai nustatytus ilgalaikius ir trumpalaikius finansinius ir nefinansinius tikslus. Savivaldybės kontroliuojamos bendrovės stebėtojų taryba prižiūri valdybos ir bendrovės vadovo veiklą.

**IV SKYRIUS**

**SAVIVALDYBĖS VALDOMŲ ĮMONIŲ STRATEGIJOS NUSTATYMAS IR PRIEŽIŪRA**

15. Savivaldybės administracijos direktorius užtikrina, kad:

15.1. Savivaldybės valdomos įmonės organai, atsižvelgdami į Lūkesčių raštą, pagal kompetenciją priimtų sprendimus, kuriais nustatytų atitinkamos Savivaldybės valdomos įmonės strategiją, ilgalaikius ir trumpalaikius tikslus, o jeigu jiems įgyvendinti reikia papildomo finansavimo, – nurodytų tikslų įgyvendinimo finansavimo šaltinius (pavyzdžiui, Savivaldybės valdomos įmonės veiklos pajamos, skolintas kapitalas, nuosavo kapitalo didinimas Savivaldybės ir (ar) privačiomis lėšomis, subsidija, dotacija ar kiti);

15.2. Savivaldybės valdomos įmonės strategija apimtų aplinkos, kurioje veikia Savivaldybės valdoma įmonė, analizę, misiją, viziją, ilgalaikius (strateginius) tikslus, uždavinius ir išteklius, kurių reikia jiems pasiekti, taip pat veiklos planus.

16. Savivaldybės administracijos direktorius užtikrina, kad atitinkami Savivaldybės valdomos įmonės organai, pagal kompetenciją priėmę sprendimus dėl Savivaldybės valdomos įmonės veiklos tikslų, misijos, vizijos, ilgalaikių tikslų ir jų įgyvendinimo, finansavimo šaltinių nustatymo, patvirtintų Savivaldybės valdomos įmonės strategiją ir metinius veiklos planus 3 metų laikotarpiui, reguliariai peržiūrėtų ir atnaujintų veiklos strategiją, prižiūrėtų, kaip įgyvendinami jų priimti sprendimai, ir patvirtintų strategijos įgyvendinimo ataskaitas.

**V SKYRIUS**

**SAVIVALDYBĖS VALDOMŲ ĮMONIŲ VEIKLOS REZULTATŲ VERTINIMAS**

17. Darbo grupė kasmet nagrinėja Savivaldybės valdomų įmonių pateiktus strateginius veiklos planus, strategijos įgyvendinimo ataskaitas, analizuoja ilgalaikius ir trumpalaikius jų tikslus, pasiektus bei siekiamus Lūkesčių rašte nustatytus tikslus, konkrečius rodiklius ir iki einamųjų metų rugsėjo 1 d. teikia išvadas Savivaldybės administracijos direktoriui dėl kiekvienos Savivaldybės valdomos įmonės veiklos rezultatų, valdysenos, veiklos gerinimo, tobulinimo, efektyvinimo, veiksmingumo didinimo, įmonės strategijos įgyvendinimo.

18. Savivaldybės administracijos direktorius, atsižvelgęs į Darbo grupės išvadas, ne vėliau kaip per 1 mėnesį nuo šių išvadų pateikimo dienos įvertina, ar Savivaldybės valdoma įmonė pasiekė, iš dalies pasiekė ar nepasiekė jai nustatytų tikslų, teikia rekomendacijas Savivaldybės valdomoms įmonėms dėl įmonės valdymo, o nepasiekus joms nustatytų tikslų ar juos pasiekus iš dalies – ir dėl atitinkamos Apraše nustatytos poveikio priemonės taikymo atitinkamam Savivaldybės valdomos įmonės organui ir užtikrina, kad iš Savivaldybės valdomos įmonės kolegialaus valdymo organo, jeigu tokio nėra, – iš vienasmenio valdymo organo, būtų gautas raštiškas paaiškinimas apie priežastis, kodėl nepasiektas atitinkamas rodiklis, ir veiksmus, kurių bus imtasi siekiant geresnių įmonės veiklos rezultatų.

19. Savivaldybės administracijos direktoriaus rekomendacijoms taikoma taisyklė „laikykis arba paaiškink“, pagal kurią nukrypimas nuo rekomendacinio pobūdžio nuostatų galimas, kai to objektyviai reikia, ir kiekvienas nukrypimas turi būti racionaliai pagrįstas ir paaiškintas atitinkamo Savivaldybės valdomos įmonės organo.

20. Savivaldybės valdomos įmonės atitinkami organai ne vėliau kaip per 1 mėnesį nuo Savivaldybės administracijos direktoriaus rekomendacijos pateikimo dienos pastarąjį informuoja dėl priimtų sprendimų, siekdami įgyvendinti Savivaldybės administracijos direktoriaus rekomendacijas, ir pateikia Aprašo 18 punkte nurodytą paaiškinimą.

21. Savivaldybės administracijos skyrius (padalinys), atsakingas už Savivaldybės valdomas įmones, užtikrina reikalingos informacijos, dokumentų apie Savivaldybės valdomas įmones surinkimą ir pateikimą Darbo grupei ir Savivaldybės administracijos direktoriui.

**VI SKYRIUS**

**VEIKSMAI, NEPASIEKUS SAVIVALDYBĖS VALDOMOS ĮMONĖS TIKSLŲ**

22. Savivaldybės administracijos direktorius užtikrina, kad, Savivaldybės valdomai įmonei nepasiekus jai nustatytų finansinių ir nefinansinių ilgalaikių (strateginių) ir trumpalaikių (taktinių) tikslų ar juos pasiekus tik iš dalies ir atitinkamam Savivaldybės valdomos įmonės organui nepateikus argumentuoto, racionaliai pagrįsto paaiškinimo dėl nepasiektų tikslų:

22.1. būtų svarstoma, ar Savivaldybės valdomos įmonės kolegialausorgano narys ar nariai tinka eiti pareigas;

22.2. būtų svarstoma, ar Savivaldybės valdomos įmonės vadovas gali būti skiriamas ar renkamas antrai kadencijai;

22.3. Savivaldybės valdomos įmonės vadovui nebūtų mokama papildoma atlygio dalis, skirta už metinius veiklos rezultatus Savivaldybės valdomoje įmonėje. Ši papildoma atlygio dalis nebūtų mokama nuo Savivaldybės valdomos įmonės atitinkamo organo sprendimo nemokėti šios papildomos atlygio dalies priėmimo dienos iki naujos audituotos finansinės atskaitomybės už praėjusį finansinį laikotarpį pateikimo ir Savivaldybės valdomų įmonių veiklos rezultatų įvertinimo;

22.4. Savivaldybės valdomos įmonės valdybos nariams nebūtų mokamos metinės išmokos (tantjemos). Metinės išmokos (tantjemos) nemokamos už finansinį laikotarpį, kurio nustatyti tikslai nebuvo pasiekti arba pasiekti tik iš dalies.

23. Sprendimas dėl Aprašo 22.1, 22.3, 22.4 papunkčiuose nurodytų poveikio priemonių taikymo turi būti priimtas ne vėliau kaip per 2 mėnesius nuo Savivaldybės įmonės veiklos rezultatų įvertinimo ir Savivaldybės administracijos direktoriaus Aprašo 18 punkte nurodytos rekomendacijos pateikimo dienos. Savivaldybės valdomos įmonės atitinkamas organas gali pateikti argumentuotą paaiškinimą, kodėl nurodytas sprendimas negali būti priimtas arba priimtas per nustatytą terminą.

24.Jei sprendimas nepriimamas per Aprašo 23 punkte nustatytą terminą, ir Savivaldybės valdomos įmonės atitinkamo organo pateiktas paaiškinimas nepakankamai pagrįstas ir argumentuotas, Savivaldybės administracijos direktorius siekia, kad Savivaldybės kontroliuojamos bendrovės kolegialaus organo, atsakingo už sprendimo priėmimą, atžvilgiu būtų taikoma Aprašo 22.1 papunktyje nurodyta poveikio priemonė.

**VII SKYRIUS**

**SAVIVALDYBĖS ADMINISTRACIJOS DIREKTORIUI PRIVALOMA TEIKTI INFORMACIJA, JOS PATEIKIMO TERMINAI**

25. Savivaldybės kontroliuojama bendrovė metinį pranešimą, metinių finansinių ataskaitų rinkinį, metinių finansinių ataskaitų nepriklausomo auditoriaus išvadą, atitinkamo įmonės valdymo organo patvirtintą pelno (nuostolių) paskirstymo projektą, o Savivaldybės įmonė – metinę veiklos ataskaitą, metinių finansinių ataskaitų rinkinį, metinių finansinių ataskaitų nepriklausomo auditoriaus išvadą, atitinkamo įmonės valdymo organo patvirtintą pelno (nuostolių) paskirstymo projektą Savivaldybės administracijos direktoriui teikia ne vėliau kaip balandžio 25 dieną.

26. Savivaldybės valdoma įmonė kasmet iki gegužės 1 dienos Savivaldybės administracijos direktoriui pateikia įmonės atitinkamo valdymo organo patvirtintus 3 metų įmonės strateginį veiklos planą ir praėjusių metų strategijos įgyvendinimo metines ataskaitas.

27. Savivaldybės administracijos direktorius, įgyvendindamas turtines ir neturtines teises Savivaldybės valdomose įmonėse, privalo reikalauti iš Savivaldybės valdomos įmonės, kad jam būtų pateikta informacija, kurios reikia Savivaldybės valdomos įmonės veiklos analizei ir sprendimams, susijusiems su įmonės savininko ar akcijų valdytojo teisių ir pareigų įgyvendinimu, priimti.

28. Savivaldybės valdomos įmonės kolegialūs valdymo organai užtikrina jų posėdžių protokolų kopijų pateikimą Savivaldybės administracijos direktoriui ne vėliau kaip per 3 darbo dienas nuo jų pasirašymo dienos.

**VIII SKYRIUS**

**BAIGIAMOSIOS NUOSTATOS**

29. Savivaldybės valdoma įmonė įgyvendina Skaidrumo gairių nuostatas, įtvirtintas Lietuvos Respublikos Vyriausybės 2010 m. liepos 14 d. nutarimu Nr. 1052 „Dėl Valstybės valdomų įmonių veiklos skaidrumo užtikrinimo gairių aprašo patvirtinimo“, reglamentuojančias informacijos atskleidimą.

30. Informacija apie Savivaldybės valdomą įmonę pasiekiama visuomenei (skelbiama Savivaldybės valdomos įmonės interneto svetainėje). Informacija pateikiama vienoje vietoje, kad ją rasti būtų patogu ir nesudėtinga.

31. Savivaldybės administracijos direktorius, įgyvendindamas Lietuvos Respublikos vietos savivaldos įstatymo viešumo principą, Savivaldybės interneto svetainėje skelbia ir nuolat atnaujina informaciją apie Savivaldybės valdomas įmones, jų vadovus, valdybų narius, pateikia šių įmonių trejų pastarųjų metų veiklos rezultatų ir finansines ataskaitas bei kitą svarbią ir aktualią informaciją.

32. Savivaldybės administracijos skyrius (padalinys), atsakingas už Savivaldybės valdomas įmones, nuolat stebi, kaip vykdomi Aprašo nuostatų reikalavimai, užtikrina tinkamą jų įgyvendinimą.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_